पैह्‌ली अगस्त 1944 कन्ट्रोलें दा जमाना हा, त्र’ऊं दिनें दी कोशश दे बावजूद पैह्‌लगाम दी बस-टिकट नेईं थ्होई तां अमरनात जात्तरा दा इरादा छोड़ी ऐठे दा हा। सवेरै अक्ख खु’लदे गै पृथ्वीनात पुष्प होंदे शब्द चेता आए-‘जे इस साल नेईं जाई सके तां में समझङ्ग ; तुसें इक सनैह्‌री मौका हत्था जान दित्ता ऐ।’ मनोमन ध्यान कीता-‘हे भगवान अमरनाथ स्वामी, किरपा करी ते पैह्‌लगाम दी टिकट देआई देओ।’प्रार्थना दे कन्नै आशा दी किरन सुरकदी सेही होई। तौले-तौले तेआर होइयै अपने जमाती करुणा शंकर दे ठकाने उप्पर पुज्जा, उसी कन्नै लेआ ते बस अड्डे उप्पर जाई पुज्जा। इत्थै बस पैह्‌लगाम जा करदी ही पर पूरी बुक होई चुकी दी ही। में बस अड्डे दे मैनेजर कोल गेआ। ओह् गल्ल गै नेईं सुनै। ओह्‌दी मेजा कोल खड़ोता इक गोरा उसी आक्खै दा हा-“में जरूर जाना ऐ, मैनेजर, किश इन्तजाम करो, में कल स’ञां गै कलकत्तै दा इत्थै पुज्जां-अती दूरा आयां।”